Συντεταγμένες: 49°22′44″N 2°24′45″E﻿ / ﻿49.37889°N 2.41250°E﻿ / 49.37889; 2.41250

Το **Κλερμόν** (Γαλλικά: Clermont), αναφέρεται και ως **Κλερμόν-ντε-λ'Ουάζ**, είναι γαλλική κοινότητα που βρίσκεται στο νομό Ουάζ, του οποίου είναι υπονομαρχία, στην περιοχή Ω-ντε-Φρανς. Ο πληθυσμός της κοινότητας ανέρχεται σε 10.147 κατοίκους (2017).

Οι κάτοικοί του ονομάζονται Κλερμοντουά (ζ).

Γεωγραφικά στοιχεία
-------------------

Το Δημαρχείο του Κλερμόν, 14ος αιώνας
Η κοινότητα Κλερμόν βρίσκεται στο κέντρο του νομού Ουάζ, στη διοικητική περιοχή Ω-ντε-Φρανς, στην ιστορική περιοχή Πικαρδία. Η πόλη είναι κτισμένη σε έναν λόφο που δεσπόζει στην κοιλάδα του μικρού ποταμού Μπρες, σε ύψος 48 έως 162 μέτρα. 

Ο πληθυσμός της κοινότητας ανέρχεται σε 10.147 κατοίκους (2017) και είναι το κέντρο ευρύτερης ζώνης που συγκεντρώνει 30.393 κατοίκους (2009).

Το Κλερμόν είναι μία από τις 3 υπονομαρχίες του νομού Ουάζ. Η απόσταση οδικώς από την πρωτεύουσα Μπωβαί είναι 27 χιλιόμετρα  και από τις 2 άλλες υπονομαρχίες του νομού απέχει: από την Κομπιένη 34 χιλιόμετρα και από το Σανλίς 26 χλμ.Το Παρίσι βρίσκεται 75 χιλιόμετρα νότια του Κλερμόν.

Βρίσκεται στο σταυροδρόμι των οδικών αξόνων Παρίσι-Δουνκέρκη και Ρουέν-Ρενς, εξυπηρετείται επίσης από τη σιδηροδρομική γραμμή Παρίσι-Λιλ. Στο Κλερμόν υπάρχουν πάρκα αναψυχής και δάση: Το δάσος του Φαι απλώνεται στα δυτικά της πόλης, σε υψόμετρο 110 μέτρων. Το πάρκο Σατελιέ με ελκυστικό χαρακτηριστικό τον χώρο περιπάτου *Προμενάντ ντυ Σατελιέ* στην τοποθεσία των παλιών τειχών. Το πάρκο Φρανσουά Μιτεράν, με αθλητικές εγκαταστάσεις.

Η έκταση της κοινότητας είναι 5,81 τετραγωνικά χιλιόμετρα.

Ιστορία
-------

Όρκος υποτέλειας του κόμη του Κλερμόν, από χειρόγραφο του 14 αιώνα
Ο ακρόπυργος του Κλερμόν, 12ος αιώνας
Πριν τη ρωμαϊκή κατάκτηση, η περιοχή του Κλερμόν ανήκε στη γαλατική φυλή των Μπελοβάκων. Ο αρχικός τόπος της πόλης, κάποτε ένας απλός λόφος, καταλήφθηκε σταδιακά από ένα κάστρο της κομητείας πριν γίνει ένα μικρό φρούριο που περιβάλλονταν από τείχη γύρω στον 13ο αιώνα.

Η πόλη πιθανότατα ιδρύθηκε κατά τη διάρκεια των επιδρομών των Βίκινγκς και ήταν μια σημαντική στρατιωτική θέση. Αναφέρεται στα ιστορικά αρχεία από το 1023 με το όνομα *Baldinus de Clarimonte*, έπειτα *Clarus Mons* στα λατινικά, το 1790 ως Κλερμόν-αν-Μπωβαιζί. Από τον 19ο αιώνα, το επίσημο όνομα της πόλης είναι Κλερμόν, «το φωτεινό βουνό» αν και ο σιδηροδρομικός σταθμός που δημιουργήθηκε το 1846 ονομάστηκε Κλερμόν-ντε-λ'Ουάζ.

Η πόλη είναι χτισμένη σε ένα λόφο γύρω σε έναν πύργο του 14ου αιώνα, το μόνο κατάλοιπο του παλιού φρουρίου που χρησιμοποιήθηκε και ως φυλακή γυναικών. Η εκκλησία της πόλης χρονολογείται από τον 14ο έως τον 16ο αιώνα. Το Δημαρχείο, που χτίστηκε από τον βασιλιά Κάρολο Δ', ο οποίος γεννήθηκε στο Κλερμόν το 1294, είναι το παλαιότερο στη βόρεια Γαλλία. 

Κατά τον Μεσαίωνα το Κλερμόν κατελήφθη και ανακατελήφθη επανειλημμένα από τα αντιμαχόμενα μέρη κατά τη διάρκεια του Εκατονταετούς πολέμου και των Θρησκευτικών πολέμων. Το Κλερμόν ήταν μία από τις πόλεις στις οποίες εκδηλώθηκε η εξέγερση των χωρικών, η Μεγάλη Ζακερί, τον Ιούνιο 1358. Το 1615 ο Ερρίκος Β', πρίγκιπας του Κοντέ, πολιορκήθηκε και συνελήφθη στην πόλη. 

Η σημασία της πόλης μειώθηκε από τον 17ο αιώνα: τα τείχη του κατεδαφίστηκαν και κατά τη Γαλλική Επανάσταση οι κόμητες του Κλερμόν διέφυγαν στο εξωτερικό.

Χάρη στην άφιξη του σιδηροδρόμου στα μέσα του 19ου αιώνα, η πόλη γνώρισε την άνθιση μερικών βιομηχανιών και τη δημιουργία ενός μεγάλου ψυχιατρικού νοσοκομείου, του πρώτου εργοδότη της πόλης. Από το 1960, είναι μέρος της κοινότητας των δήμων του Κλερμοντουά, διάδοχος της περιοχής του Κλερμόν.

Αξιοθέατα
---------

Η εκκλησία του Σαιν Σαμσόν
* Η εκκλησία του Σαιν Σαμσόν (12ος, 14ος και 16ος αιώνας), περιέχει πολλούς πίνακες του 17ου αιώνα

* Ο ακρόπυργος του Κλερμόν, 12ος αιώνας
* Τμήματα των τειχών του 12ου αιώνα
* Το οχυρωμένο δημαρχείο, 14ος αιώνας, χαρακτηρισμένο ως Ιστορικό μνημείο
* Το κτήριο της Υπονομαρχίας, τμήμα μοναστηριού του13ου αιώνα
* Το παρεκκλήσι των Λαρντιέρ, 17ος αιώνας
* Η παλιά πύλη Νουαντέλ, 15ος αιώνας, αποτελούσε τμήμα των τειχών της πόλης
* Το πάρκο Σατελιέ με θέα στα βόρεια της πόλης
* Το δάσος Φαί

* Η βίλα Τισεράν, στρατηγείο του Ζωρζ Κλεμανσώ κατά τον Α' Παγκόσμιο Πόλεμο.Η βίλα Τισεράν, στρατηγείο του Ζωρζ Κλεμανσώ κατά τον Α' Παγκόσμιο Πόλεμο.
* Το παρεκκλήσι των ΛαρντιέρΤο παρεκκλήσι των Λαρντιέρ
* Η πλατεία του ΔημαρχείουΗ πλατεία του Δημαρχείου
* Το μνημείο των πεσόντωνΤο μνημείο των πεσόντων
* Η πύλη ΝουαντέλΗ πύλη Νουαντέλ

Εξωτερικοί σύνδεσμοι
--------------------

Η ιστοσελίδα της κοινότητας Κλερμόν (γαλλικά)

Παραπομπές
----------

1. ↑  «Base officielle des codes postaux» La Poste. 1  Οκτωβρίου 2018.
2. ↑  (Γαλλικά) *Code INSEE*.
3. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
4. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
5. ↑ . «insee.fr/fr/statistiques/4269674?geo=COM-60157».
6. ↑ . «habitants.fr/clermont23496/services-publics».
7. ↑ . «geoportail.gouv.fr/carte».
8. ↑ . «distance.to/Clermont-(Oise)/Beauvais».
9. ↑ . «distance.to/Clermont-(Oise)/Compiegne,Oise,Hauts-de-France,FRA».
10. ↑ . «distance.to/Clermont-(Oise)/Senlis,Oise,Hauts-de-France,FRA».
11. ↑ . «distance.to/Clermont-(Oise)/Paris».
12. ↑ . «pop.culture.gouv.fr/notice/merimee/PA00114598».
13. ↑ . «pop.culture.gouv.fr/notice/merimee/PA00114600».
14. ↑ . «pop.culture.gouv.fr/notice/merimee/PA00114603».
15. ↑ . «pop.culture.gouv.fr/notice/merimee/PA00114602».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 276321083
* LCCN: nr94036358
* BNF: cb15267396t (data)

 |

 |